KOMMISSIONENS BESLUTNING af 11. september 1996 om bemyndigelse af Østrig til at beregne grundlaget for Fællesskabernes momsindtægter uden hensyntagen til visse transaktioner og til at foretage en tilnærmelsesvis vurdering for andre transaktioners vedkommende (Kun den tyske udgave er autentisk) (96/564/Euratom, EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til traktaten om oprettelse af Det Europæiske Atomenergifællesskab,

under henvisning til Rådets forordning (EØF, Euratom) nr. 1553/89 af 29. maj 1989 om den endelige ordning for ensartet opkrævning af egne indtægter hidrørende fra merværdiafgiften (1), særlig artikel 13, og

ud fra følgende betragtninger:

I henhold til artikel 28, stk. 3, i Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag (2), i det følgende benævnt »sjette direktiv«, kan medlemsstaterne fortsat anse visse transaktioner for afgiftsfri eller afgiftspligtige, og disse transaktioner skal tages i betragtning ved fastlæggelsen af momsindtægterne;

med henblik på gennemførelsen af bestemmelserne i artikel 28, stk. 3, i sjette direktiv, kan Republikken Østrig i henhold til stk. 2, litra h) og i), i bilag IX (Beskatning) til akten vedrørende Republikken Østrigs tiltrædelse af De Europæiske Fællesskaber (3) fritage visse transaktioner, der er opregnet i bilag E og F til sjette direktiv;

Østrig er ikke i stand til at foretage en nøjagtig beregning af momsgrundlaget for den kategori transaktioner, som opregnet i bilag F, nr. 7, til sjette direktiv, og en sådan beregning vil medføre administrative byrder, som er urimelige i forhold til de pågældende transaktioners indvirkning på Østrigs samlede grundlag for momsindtægter; denne medlemsstat bør derfor bemyndiges til at beregne grundlaget for momsindtægterne uden hensyntagen til disse transaktioner;

Østrig er i stand til at beregne grundlaget for momsindtægterne på basis af en tilnærmelsesvis vurdering for tre kategorier transaktioner, som er opregnet i bilag E og F til sjette direktiv, og denne medlemsstat bør derfor bemyndiges til at beregne grundlaget for momsindtægterne på basis af en tilnærmelsesvis vurdering for disse transaktioner;

Det Rådgivende Udvalg for Egne Indtægter har godkendt den rapport, hvori udvalgsmedlemmernes udtalelser om nærværende beslutning er nedfældet -

VEDTAGET FØLGENDE BESLUTNING:

Artikel 1

Østrig bemyndiges i henhold til artikel 6, stk. 3, første led, i forordning (EØF, Euratom) nr. 1553/89 til fra 1. januar 1995 at beregne grundlaget for momsindtægterne uden hensyntagen til følgende transaktioner, som er opregnet i bilag F til sjette direktiv:

- transaktioner præsteret af blinde eller af værksteder for blinde, under forudsætning af at de nævnte afgiftsfritagelser ikke medfører konkurrencefordrejning af betydning (bilag F, nr. 7).

Artikel 2

Østrig bemyndiges til fra den 1. januar 1995 at beregne grundlaget for momsindtægterne på basis af en tilnærmelsesvis vurdering for følgende transaktioner, som er opregnet i bilag E og F til sjette direktiv:

1) tjenesteydelser præsteret af tandteknikere som et led i udøvelsen af deres erhverv samt tandlægers og tandteknikeres levering af tandproteser (bilag E, nr. 2)

2) tjenesteydelser inden for telekommunikation præsteret af det offentlige post- og telegrafvæsen (bilag F, ex nr. 5)

3) levering af bygninger og jord omhandlet i artikel 4, stk. 3, i sjette direktiv (bilag F, ex nr. 16).

Artikel 3

Denne beslutning er rettet til Republikken Østrig.

Udfærdiget i Bruxelles, den 11. september 1996.

På Kommissionens vegne

Erkki LIIKANEN

Medlem af Kommissionen

(1) EFT nr. L 155 af 7. 6. 1989, s. 9.

(2) EFT nr. L 145 af 13. 6. 1977, s. 1.

(3) EFT nr. C 241 af 29. 8. 1994, s. 336.